<classify> TIMU ya soka ya Taifa, Taifa Stars chini ya kocha wake mpya, Emmanuel Amunike, inayotarajia kuondoka leo mchana kuelekea Kampala, Uganda imeahidi kupambana na kupata ushindi katika mechi muhimu dhidi ya wenyeji wao The Cranes. Akizungumza na waandishi wa habari jana Dar es Salaam, Amunike, raia wa Nigeria, alisisitiza kuwa tayari wana mipango na mbinu za kutosha kuelekea katika mchezo huo huku akifarijika juu ya uwepo wa wachezaji wengi wa kimataifa kwa ajili ya mechi hiyo itakayopigwa Kampala keshokutwa.Kiujumla wachezaji wengi waliopo hapa wana ujuzi mzuri lakini tunahitaji kutengeneza timu na kufanya kazi kama timu ili tupate matokeo. Matokeo ndiyo kitu muhimu zaidi hasa ukizingatia tupo ugenini kwa hiyo muhimu sana kurudi tukiwa na matokeo mazuri, alisema Amunike mchezaji wa zamani wa Barcelona ya Hispania. Naye nahodha wa Stars, Mbwana Samatta alizungumzia mchezo huo kwa ajili ya kuwania kufuzu kushiriki Afcon mwakani.Samatta alisisitiza kuwa mechi hiyo ni ngumu kwa kuwa zinakutana nchi jirani na vikosi vyote vinafahamiana, kwa hiyo wanafahamu ugumu uliopo mbele yao na zaidi wanahitaji ushindi katika kila mechi iliyopo mbele yao sasa kwa ajili ya kufanikisha ndoto ya kucheza Afcon. Si mechi nyepesi hata kidogo, kwa sababu kwanza tunafahamiana lakini pia ni nchi jirani kwa hiyo unaona ugumu unaanzia kwenye kujuana, tunaamini tutafanya vizuri lakini kwa kupambana zaidi.Hatupaswi pia kuwaza kuhusu mechi ya Uganda tu, ni moja ya mechi ngumu kama zilivyo nyingine zilizo mbele yetu kwa hiyo huu ni mwanzo, bado tunahitaji kutafuta ushindi katika mechi zinazofuata ili kukamilisha ndoto ya kushiriki Afcon tukiwa na imani juu ya kocha mpya na kikosi tulichonacho, alisema Samatta. Upande mwingine, Samatta anayekipiga Genk ya Ubelgiji pia kama nahodha aliulizwa kuhusiana na kutoswa kwa wachezaji wa Simba; Shiza Kichuya, Jonas Mkude, E rasto Nyoni, Shomari Kapombe na John Bocco kutokana na suala la kuchelewa kuingia kambini ambapo kwa upande wake aliufunga mjadala huo kwa kutaka kusonga mbele na kwamba hayo mambo yalishatokea na yatabaki kwa benchi la ufundi.Nafikiri haya mambo yalishapita, kama nahodha napaswa kuzungumzia zaidi kikosi ninachokwenda kukiongoza. Hayo mengine yanabaki kuwa masuala ya benchi na uongozi, tuendelee na mtihani wa mechi tulizonazo mbele yetu ambapo ndiyo kitu muhimu zaidi kwa sasa, alisema. Stars itashuka dimbani katika mechi hiyo ikiwa inashikilia nafasi ya tatu katika Kundi L ikiwa na pointi moja baada ya kutoka sare ya bao 1-1 na Lesotho. Uganda inaongoza kundi hilo ikiwa na pointi tatu baada ya kuifunga bao 1-0 Cape Verde inayoburuza mkia.  <topic>: KITAIFA 